b'\n_START_ARTICLE_\nKampfgruppe Peiper\n_START_PARAGRAPH_\nKampfgruppe Peiper var navnet p\xc3\xa5 en tysk stridsgruppe under Ardenneroffensiven i desember 1944. Stridsgruppen bar navnet til sin leder, SS-standartenf\xc3\xbchrer Joachim Peiper. Gruppen disponerte totalt 100 stridsvogner av type PZKW IV og V og en bataljon p\xc3\xa5 42 vogner med tunge "Kongetigere" samt et fullmotorisert Pansergrenaderelement. Stridsgruppen hadde som oppdrag \xc3\xa5 bryte gjennom amerikanernes linjer og bane veien for 2. SS-Panserkorps (1. og 12. SS-panserdivisjon og 3. fallskjermdivisjon) samt \xc3\xa5 for\xc3\xa5rsake maksimal forvirring og \xc3\xb8deleggelse i amerikanernes bakre linjer. Peiper var kjent som en effektiv men hensynl\xc3\xb8s offiser. Peiper passerte startlinjen ved Losheim den 16. desember og erobret Buchholz stasjon tidlig den 17. desember. Pansergrenaderer under major Diefenthal drepte samme dag 85 amerikanske krigsfanger i den s\xc3\xa5kalte Malm\xc3\xa8dy-massakren, hvilket ikke var gruppens eneste alvolige krigsforbrytelse idet den ogs\xc3\xa5 holdes ansvarlig for drap p\xc3\xa5 amerikanske krigsfanger ved Ligneuville og Stavelot samt drap p\xc3\xa5 belgiske sivile._NEWLINE_Peiper hadde n\xc3\xa5 brutt igjennom amerikanernes linjer og veien syntes \xc3\xa5pen mot det belgiske slettelandet og store amerikanske drivstoffdepoter som muligens ville gjort det mulig \xc3\xa5 fortsette framrykningen, p\xc3\xa5 dette tidspunktet begynte krigslykken imidlertid \xc3\xa5 snu. Om kvelden den 17. desember lot Peiper seg oppholde i 13 timer av en amerikansk veisperring \xc3\xb8st for Stavelot for deretter \xc3\xa5 bli stoppet p\xc3\xa5 nytt av brosprengninger og nye sperringer ved Trois Ponts. En midlertidig bedring av v\xc3\xa6ret gjorde det ogs\xc3\xa5 mulig for de allierte \xc3\xa5 sette inn sitt overlegne flyv\xc3\xa5pen akkurat da Peiper hadde funnet en uskadd bro ved Cheneux._NEWLINE_Amerikanske forsterkninger, prim\xc3\xa6rt fra 30. Infanteridivisjon og 82. luftb\xc3\xa5rne divisjon, str\xc3\xb8mmet til og om kvelden den 18. desember ble Peiper n\xc3\xb8dt til \xc3\xa5 trekke seg tilbake til La Gleize. Tidlig om morgenen den 19. desember lyktes det amerikanerne \xc3\xa5 gjenerobre Stavelot og derigjennom omringe Peiper. Stridsgruppe Peiper ble i de neste tre dagene klemt sammen i en stadig mindre "lomme" i omr\xc3\xa5det La Gleize \xe2\x80\x93 Stavemont, inntil Peiper den 23. desember lyktes \xc3\xa5 bryte ut med restene av sine menn til fots, alt tungt materiell m\xc3\xa5tte etterlates og bare en liten del av styrken n\xc3\xa5dde egne linjer ved Sankt Vith._NEWLINE_Standartenf\xc3\xbchrer Peiper skal angivelig ha f\xc3\xa5tt et mentalt sammenbrudd etter dette og dukker f\xc3\xb8rst opp igjen i offisielle rapporter i februar 1945, denne gang i Ungarn.'